ПОЈАМ, ДЕФИНИСАЊЕ И ВРЕДНОВАЊЕ ФИЗИЧКЕ ПИСМЕНОСТИ У ОБРАЗОВНИМ СИСТЕМИМА У СВЕТУ

Апстракт

Термин „физичка писменост“ (ФП) се генерално схвата као способност појединца да води физички активан начин живота (Longmuir & Tremblay, 2016). Иако различити облици физичке активности (физичко васпитање, спорт, рекреација, активности из свакодневног живота) имају потенцијал да развију ФП деце (Whitehead, 2013), према многим ауторима, образовни систем игра кључну улогу, а посебно је предмет физичко васпитање идентификован као једно од најприкладнијих окружења за њен развој. Циљ овог рада је да пружи свеобухватан преглед концепта ФП, са фокусом на дефинисање и процену ФП у оквиру образовних система у свету, односно у оквиру наставе физичког васпитања. Кроз преглед литературе користећи индуктивни приступ, анализирани су најчешћи и најзначајнији радови у објављеним рецензираним часописима, са фокусом на ФП. Идентификоване су и анализиране три области важне за боље разумевање ФП у контексту физичког васпитања: дефинисање ФП, различити модели ФП и постојећи инструменти за процену ФП.

PHYSICAL LITERACY IN EDUCATIONAL SYSTEMS WORLDWIDE: CONCEPT, DEFINITION AND EVALUATION

Abstract

The term "physical literacy" (PL) is generally understood as an individual's ability to lead a physically active lifestyle (Longmuir & Tremblay, 2016). Although various forms of physical activity (physical education, sport, recreation, activities of daily living) have the potential to develop children's PL (Whitehead, 2013), many authors believe that the education system plays a crucial role, and physical education in particular has been identified as one of the most suitable environments for its development. The aim of this paper is to provide a comprehensive overview of the concept of PL, with a focus on defining and assessing PL within educational systems worldwide, that is, within physical education classes. Through a literature review using an inductive approach, the most common and significant studies on PL published in peer-reviewed journals were analyzed. Three areas important for a better understanding of PL in the context of physical education were identified and analyzed: the definition of PL, various PL models, and existing tools for assessing PL.
Key words: physical literacy, physical education, assesment tools, children, components

УВОД

Ране дефиниције “писмености” односиле су се само на способност читања и писања. У међувремену термин „писменост“ је еволуирао и односи се на доживотно напредовање и стицање знања и вештина које кулминирају дубоким разумевањем (Chrisomalis, 2009). Услед развијања и мењања дефиниције, значајан број предметних области је усвојио суфикс „писменост“, тако да се препознају компјутерска, техничка, дигитална, нутритивна, научна, музичка, здравствена и физичка писменост. 
Термин „физичка писменост“ (ФП) се генерално схвата као способност појединца да води физички активан начин живота (Longmuir & Tremblay, 2016). Иако постоје различите дефиниције ФП, значајан број њих укључује интеграцију физичких, психосоцијалних и когнитивних процеса који доприносе здравом развоју целе особе (Edwards, et al., 2017). На овај начин ФП је представљена као холистички концепт састављен од међусобно повезаних елемената који се развијају током времена како би омогућили учествовање појединца у физичкој активности током живота. Различити извори сугеришу да физички писмени појединци имају самопоуздање, те су компетентни и мотивисани знањем, вештинама и ставовима потребним за бављење физичким активностима (Silverman & Mercier, 2015).
Значај ФП је све више препознат последњих година, јер је повезана са побољшаним здравственим исходима (Fortnum et al., 2018), повећаним учешћем у физичкој активности (Belanger et al., 2018) и здравијим телесним статусом (Comeau et al., 2017). С обзиром на постојећи проблем физичке неактивности у већини развијених земаља, заговорници концепта верују да је ФП карика која недостаје и која има потенцијал да реши овај проблем (Corbin, 2016). У складу са њеним значајем, промовисање ФП је важно током читавог живота, а неки аутори верују да је оптимално време за њен развој током детињства (Mandigo et al., 2009; Whitehead, 2010). Тако на пример, у Канади је циљ да свако дете буде физички писмено до своје дванаесте године (Balyi, Way, & Higgs, 2013), а у САД циљ физичког васпитања је измењен са стварања „физички образоване особе“ на стварање „физички писменог појединца“ (SHAPE America, 2013).
Све је више радова који се баве развојем ФП у млађем узрасту (Silverman & Mercier, 2015; Allan, Turnnidge & Côté, 2017). Иако различити облици физичке активности (физичко васпитање, спорт, рекреација, активности из свакодневног живота) имају потенцијал да развију ФП деце (Whitehead, 2013), према многим ауторима, образовни систем игра кључну улогу, а посебно је предмет физичко васпитање идентификован као једно од најприкладнијих окружења за њен развој. Тако, Whitehead (2013) истиче важност наставника физичког васпитања у циљу развоја и промовисања ФП у школском окружењу. Генерално, наставници имају важну улогу у планирању и спровођењу наставних активности, мотивацији ученика, развијању њихових интересовања за учење, као и у остваривању квалитетне комуникације и интеракције између наставника и ученика (Vučinić & Antonijević, 2020). Међутим, одређени радови указују да постоји конфузија код наставника физичког васпитања о томе како они схватају концепт ФП и како треба да га имплементирају у наставни процес (Stoddart & Humbert, 2017), те углавном не могу адекватно да концептуализују ФП (Robinson, Randall & Barrett, 2018). Конфузију свакако уносе и различитости у дефинисању и схватању концепта, као и различити приступи проценивању ФП. У том смеру, разумевање шта је ФП, од чега се састоји и како се процењује је кључно за њен развој и промоцију. 
Циљ овог рада је да пружи свеобухватан преглед концепта ФП, са фокусом на дефинисање и процену ФП у оквиру образовних система у свету, односно у оквиру наставе физичког васпитања. 

МЕТОДЕ

[bookmark: _GoBack]Прегледом литературе са индуктивним приступом анализирани су најчешћи и најзначајнији радови у објављеним рецензираним часописима, са фокусом на ФП. Спроведена је свеобухватна претрага литературе уз коришћење кључних речи “физичка писменост” у одређеним научним базама података (PubMed, SportDiscus, Google Scholar). Фокус је био на радовима објављеним у периоду од јануара 2001. до фебруара 2023. године, односно на радовима који су објављени након што је Margaret Whitehead представила концепт ФП. Истраживање је заснованo на оригиналним истраживачким чланцима и прегледним радовима, а претрага је обухватила и онлајн књиге и докторске дисертације. Претрага се углавном фокусирала на мапирање постојеће литературе о дефиницијама и компонентама ФП, те инструментима за процену ФП, што је био критеријум за укључивање радова у анализу. Идентификовано је 48 радова. Апстракти чланака (или читав рад) су детаљно проверени ради анализе и прочишћавања чланака, након чега је 21 чланака уклоњено из студије због чињенице да се информације представљене у раду не односе на школски узраст деце. У наредној фази извршена је детаљна анализа сваког рада. Том приликом, радови су екстраховани у Microsoft Excel табелу према имену аутора, години издавања, наслову, и главном садржају/налазима.

РЕЗУЛТАТИ И ДИСКУСИЈА

Прегледом литературе, истраживани су различити приступи у сагледавању, концептуализацији и процени ФП. Идентификоване су три области важне за боље разумевање ФП у контексту физичког васпитања, које су детаљније анализиране у даљем тексту. На првом месту постоји потреба да се јасно представи дефиниција ФП, с обзиром да постоје различита схватања и различити приступи у тумачењу концепта. Поред тога, представљени су различити модели ФП који јасно упућују на компоненте важне да би појединац био физички писмен. На трећем месту, анализирани су постојећи инструменти за процену ФП, који су примењиви код деце школског узраста и у оквиру наставе физичког васпитања. 

Дефиниција физичке писмености

Бројни истраживачи су понудили дефиниције ФП које се односе на доживотно учешће у физичкој активности (Higgs et al., 2008; Mandigo et al., 2009; Lidel, 2013; Macdonald & Enright, 2013), али Whitehead (2013) је нагласила важност разликовања ФП и физичке активности и представила је дефиницију, која гласи: „Физичка писменост се може описати као мотивација, самопоуздање, физичке компетенције, знање и разумевање да се вреднује и доживотно бави физичком активношћу“. Ова дефиниција је резултат десетогодишње систематске анализе концепта и неколико претходно предложених дефиниција. То је једна од најчешће коришћених и општеприхваћених дефиниција, али постоји низ других дефиниција и тумачења концепта ФП прилагођених специфичним потребама различитих програма, култура и земаља.
Из наведене дефиниције може се закључити да је ФП мултидимензионалан конструкт кога чине области које се традиционално проучавају одвојено. Уместо тога, ФП је представљена као холистички концепт који интегрише одређене компоненете и који је усмерен на развој целе личности, где су ум и тело као једно (Whitehead, 2010). Потребно је указати да ФП обухвата не само моторичке вештине и способности, већ и мотивацију, знање, разумевање и ставове неопходне за бављење физичком активношћу током целог живота.
Проблем је што су наставници свесни физичког аспекта ФП, а у мањој мери, афективних или когнитивних компоненти (Robinson et al., 2018). Ово није изненађујуће с обзиром да се многи доступни документи и радови у великој мери фокусирају на физички аспект и на стицање вештина у различитим окружењима (Robinson et al., 2018). Управо је један од мотива који су утицали на Whitehead да развије концепт ФП чињеница да се у настави физичког васпитања превише ставља нагласак на физичке перформансе, спорт и елитизам (Whitehead, 2010). У том смеру иду и тренутна схватања наставника, који изједначавају фундаменталне моторне вештине са ФП, док би ове вештине требало посматрати само као један део ФП (Robinson et al., 2018). 
Један број истраживача је испитивао однос између ФП и физичког васпитања (Lundvall, 2015, Corbin, 2016). Нека од тих истраживања су указала да наставници не могу адекватно да објасне однос између ФП и физичког васпитања (Stoddart & Humbert, 2017, Stoddart & Humbert, 2021). Whitehead је разрешила ту врсту забуне која је настала међу истраживачима и наставницима у вези са односом ФП и физичког васпитања, истичући да „ФП није алтернатива физичком васпитању, нити је конкуренција физичком васпитању“ (Whitehead, 2013, стр. 32). Поред тога, нагласила је да је физичко васпитање предмет у школском програму, а да ФП треба да буде циљ физичког васпитања, путем којег би се открила суштинска вредност физичке активности (Whitehead, 2013). Посматрајући ФП као индивидуално путовање, Whitehead наводи да ФП није релевантна само за школовање, него да се може развијати у различитим окружењима, а сви који су у позицији да утичу на тај процес, имају своју улогу. Такође, напомиње, да наставници физичког васпитања имају кључну улогу у стварању физички писмене особе јер су они једини квалификовани стручњаци који имају контакт са сваком младом особом (Whitehead, 2013).
Потребно је нагласити како наставници треба да делују у оквиру наставе, да би допринели развоју ФП. Almond (2013) наводи две димензије разумевања у погледу ФП у настави физичког васпитања. Једна се односи на оно што се очекује да ће ученици разумети док напредују на свом путу физичког описмењавања, а друга је разумевање које је наставнику потребно у вези са начином на који могу да развијају ФП код ученика. Што се тиче друге димензије треба истаћи да наставници не подучавају ФП, већ планирају, усмеравају и подржавају укључивање ученика у искуства која су за њих значајна и која развијају самопоштовање и самопоуздање (Almond, 2013). Они имају кључну улогу у унапређењу ФП код ученика. Како би ученицима пружили искуства која им омогућавају да цене утицај физичке активности на здравље и благостање, наставници треба да истичу ефекте вежбања на тело и да разговарају о различитим здравственим предностима вежбања. Теме као што су навике у исхрани и важност сна такође би требало реализовати по потреби. Пошто ФП није програм, наставник не подучава ФП. Наставник може одабрати одговарајући садржај и педагошке методе које пружају могућност да се ФП развије код ученика. Многи елементи ФП, као што су самопоуздање или мотивација, не могу се научити директно, него се развијају и негују.
Конфузији око разумевања ФП придонели су и различити приступи њеном дефинисању. Са повећањем популарности и интересовања за ФП у различитим земљама, дисциплинама и организацијама, повећао се и број дефиниција и тумачења овог концепта (Shearer et al., 2018). Иако је глобално прихваћена дефиниција пожељна, Whitehead (2010) је навела да се могу очекивати и различити приступи концепту ФП. Поједине државе и организације су имале потребу да прилагоде дефиниције тако да одражавају своју сопствену културу и системе. С обзиром да се расправљало о утицају културе и специфичности одређеног подручја приликом дефинисања ФП, Whitehead је истакла да уколико се користе алтернативне дефиниције, оне морају идентификовати основни дугорочни циљ ФП, а то је бављење физичком активношћу током читавог живота (Splenger, 2015).
Дефинисање ФП зависи и од тога како неко разуме и приступа концепту ФП, па се у том смеру може говорити о холистичком, насупрот приступу који је усмерен на спортске перформансе (Allan et al., 2017). Проблем је, такође, што се неке дефиниције односе само на развој фундаменталних моторичких вештина, или на одређене компоненте ФП. Одређене дефиниције (Higgs et al., 2008; Delaney et al., 2008; Balyi et al., 2013) истичу значај искључиво фундаменталних моторичких вештина у развоју ФП, што свакако није у складу са оригиналним концептом Whitehead. Као последица тога, неки сматрају да је ова разноликост у дефиницијама створила ниво недоследности и збуњујућу ситуацију, а неке од њих су се удаљиле од централних начела ФП (Tremblay & Lloid, 2010; Jurbala, 2015). Док су физичке компетенције један од домена ФП, сам концепт обухвата много више од развоја моторичких вештина (Cairney et al., 2019). Потребно је нагласити да је сваки домен подједнако важан и да без развоја свих домена, мало је вероватно да ће се постићи ФП и трајно укључење у физичку активност током живота (Whitehead, 2013).

Компоненте физичке писмености

Ради бољег разумевања ФП, конструисани су одређени модели који омогућавају бољу визуелизацију и схватање теоријске позадине ФП. У Табели 1 су представљени постојећи модели ФП, који су намењени за примену у образовном систему, а на основу којих се могу уочити компоненте које их чине, односно, које су карактеристике потребне да би појединац био физички писмен.
	У циљу поређења, представљен је и фундаментални модел Whitehead (2010) кога чине три домена (афективни, физички и когнитивни) или четири поддомена (мотивација, самопоуздање, физичка компетенција, знање и разумевање). Whitehead (2010) је описала да се афективни домен односи на аспекте мотивације, самопоуздања, самопоштовања и позитивног самоопажања, док је физички домен усмерен на развој физичких компетенција, укључујући развијање и усавршавање моторних вештина унутар различитих окружења (нпр. земља, вода, затворени и отворени простор). Когнитивни домен се односи на познавање и разумевање фитнеса и здравља, укључујући вежбање, исхрану, сан, као и разумевање покрета и примену креативности и маште у различитим окружењима (Whitehead, 2010). Иако већина модела садржи поједине елементе из афективног, физичког и когнитивног домена, неки од њих имају одређене специфичности. У аустралијском моделу ФП (Sport Australia, 2019) специфичан је социјални домен који садржи елементе који су важни за интеракцију особе са другима, а повезани су са кретањем. На основу Табеле 1, може се закључити да је ово један од сложенијих модела када говоримо о броју елемената који чине сваки домен. Последњих година концепт ФП добија све већу пажњу и у Кини где је представљен петодимензионални модел са одређеним специфичностима (Chen et al., 2020). Овим моделом су представљене карактеристике које су по кинеским ауторима важне да би деца била физички писмена у Кини (Chen et al., 2020). У Канади је заживео четверодимензионални модел ФП који се заснива на дефиницији Међународне асоцијације за физичку писменост (Tremblay et al., 2018). Основна разлика у односу на 

Табела 1. Модели и компоненте физичке писмености
	Бр. 
	Назив/референца
	Домени
	Компоненте

	1.
	Whitehead (2010)
	Физички
	Физичке компетенције 

	
	
	Афективни
	Мотивација, самопоуздање

	
	
	Когнитивни
	Знање и разумевање

	2.
	International Physical Literacy Association (2015)
	Физички
	Физичке компетенције

	
	
	Афективни
	Мотивација, самопоуздање

	
	
	Когнитивни
	Знање и разумевање

	
	
	Бихевиорални 
	Ангажовање у физичким активностима током живота

	3.
	Australian Physical Literacy Framework (Sport Australia, 2019)
	Физички 
	Физичке способности и физичке компетенције

	
	
	Психолошки
	Ангажовање и уживање, самопоуздање, мотивација, перцепција себе, саморегулација (емоционална), саморегулација (физичка)

	
	
	Социјални
	Односи, сарадња, етика, друштво и култура

	
	
	Когнитивни
	Познавање садржаја, сигурност и ризици, правила, тактика, стратегија и планирање, перцептивна свест

	4.
	Chinese Assessment and Evaluation of Physical Literacy (Chen et al., 2020)
	Однос према  физичкој активности
	Однос према часовима физичког васпитања, намера учешћа у физичкој активности ван школе, намера ка активној игри

	
	
	Знање о физичкој активности
	Кинезиологија (основе), исхрана за физичку активност, промоција здравља и физичке активности, Безбедност/Повреде/Штета од спорта и вежбања

	
	
	Моторичке/спортске вештине
	Фундаменталне моторичке вештине (за децу основношколског узраста), специфичне спортске вештине (за децу средњег школског узраста)

	
	
	Навике у физичкој активности
	Физичка активност и вежбање, искуство у спортским играма/догађајима

	
	
	Физичке способности
	Физичке функције, снага, експлозивна снага, кардиореспираторни фитнес, флексибилност

	5.
	Farren и сар. (2021)
	Физички
	Физичке способности и физичке компетенције

	
	
	Афективни
	Самоефикасност, мотивација и самопоштовање

	
	
	Когнитивни
	Знање и разумевање



модел Whitehead, је бихевиорални домен који се односни на ангажовање у физичким активностима током живота. С обзиром да физичку активност треба посматрати као крајњи циљ ФП, може се поставити питање да ли овај домен треба да буде саставни део процеса физичког описмењавања, како је представљен у овом моделу. Одређени аутори су детаљно анализирали литературу како би идентификовали које су најчешће компоненте ФП (Corbin, 2016; Edwards et al., 2017), што је послужило за развој одређених модела. Тако су у САД-у Farren и сарадници (2021) предложили модел ФП који се базира на истраживањима Whitehead (2010) и Edwards и сарадника (2017). У погледу домена концепт је у складу са Whitehead док се одређене разлике примећују у идентификованим поддоменима, где су придодати елементи самоефикасност, самопоштовање и физичке способности.

Инструменти за поцену ФП

Што се тиче инструмената за процену ФП, неки аутори (Robinson и Randall, 2017) су сугерисали да ФП можда уопште не треба мерити јер се на тај начин заправо удаљавамо од инхерентне вредности концепта. Други аутори (Lui & Chen, 2021) сматрају да је концепт вреднији научног истраживања ако је мерљив.
Ипак, с обзиром на суштинску улогу процене у операционализацији ФП, развијено је неколико инструмената за процену, под различитим концептуалним моделима ФП (Corbin, 2016). Појавила су се два приступа у односу на то како неко разуме концепт ФП а самим тим приступа њеној процени.
Ови приступи су окарактерисани као идеалистички и прагматични (Edwards et al., 2018). Edwards и сарадници (2018) даље наводе да идеалистички приступ тврди да је ФП холистички концепт и да би било какво одвојено мерење тих домена било у супротности са холистичким филозофским основама концепта. Сходно томе, идеалисти истражују концепт кроз квалитативне истраживачке методе, као што су интервјуи и посматрања. Са друге стране, један део истраживача је усвојио прагматичнији приступ у намери да процене ниво ФП. Прагматичари тврде да су практични приступи концепту ФП потребни. Као резултат тога, они могу изабрати низ истраживачких метода укључујући и квалитативне и квантитативне. 
У Табели 2 су представљени инструменти за процену ФП који се могу применити у настави физичког васпитања. Постоје одређене сличности али и разлике међу овим инструментима у погледу узраста за који су намењени, домена/компоненти које 
Табела 2. Инструменти за процену физичке писмености
	Назив инструмента
	Узраст
	Трајање процене (у односу на једна разред и час)
	Категорије које процењују
	Методе за процену

	CAPL
	8-12
	4 часа
	Физичке компетенције
	PACER Shuttle Run, Plank, CAMSA test

	
	
	
	Мотивација, самопоуздање
	Упитник - Children’s Self-Perceptions of Adequacy in and Predilection for Physical Activity (Hay, 1992)

	
	
	
	Знање и разумевање
	Упитник (5 ајтема)

	
	
	
	Навике у ФА
	Просечан дневни број корака (педометар), упитник (1 ајтем)

	PLAY (PLAYfun)
	7+
	4 часа
	Физичке компетенције
	18 фундаменталних моторичких вештина

	
	
	
	Разумевање
	Четверостепена скала за праћење дететовог знања о сваком задатку

	
	
	
	Самопоуздање
	Тростепена скала за процену самопоуздања при обављању сваког задатка.

	Passport for Life
	8-14
	3 часа
	Физичке способности
	Four-Station Circuit, латерални скок или хексагон скок, планк

	
	
	
	Моторичке вештине
	Трчање, бацање и хватање, шутирање

	
	
	
	Учествовање у ФА
	Онлајн упитник

	
	
	
	Вештине живљења (мотивација, знање и разумевање, социјалне вештине) 
	Онлајн упитник

	Farren, Yeatss & Price (2021)
	11-12
	3 часа
	Физичке способности
	Фитнесграм батерија тестова

	
	
	
	Физичке компетенције
	PE Metrics

	
	
	
	Самоефикасност
	Упитник о самоефикасности у ФВ

	
	
	
	Мотивација
	Субскала интринзичне мотивације из “Perceived Locus of Causality scale”

	
	
	
	Самопоштовање
	“Global Self-esteem Scale” из  “Self-perceptions Profile for Children questionnaire”

	
	
	
	Знање и разумевање
	Упитник преузет из CAPL инструмента

	CAEPL
	6-18
	/
	Намера ка физичкој активности
	Оригинално конструисан упитник са 20 ајтема

	
	
	
	Знање о физичкој активности
	Оригинално конструисан упитник

	
	
	
	Моторичке/спортске вештине
	Test for Gross Motor Development-3

	
	
	
	Навике у физичкој активности
	Акцелеромери или педометри, IPАQ Questionnaire

	
	
	
	Физичке способности
	Стисак шаке, скок удаљ из места, претклон трупа у седу за 30 секунди, претклон у седу, трчање на 50 м и повратно трчање на 20 метара.

	PPLI
	11+
	8-10 минута
	Знање и разумевање
	Оригинално конструисан упитник који садржи 9 ајтема

	
	
	
	Самопоуздање
	

	
	
	
	Самоизражавање и комуникација
	

	PPLA
	15-18
	27 минута* PPLA-Q
	Физички 
	FITescola батерија тестова, кретне вештине у складу са наставним планом и програмом

	
	
	
	Психолошки
	Оригинално конструисан упитник (46 ајтема)

	
	
	
	Социјални
	Оригинално конструисан упитник (43 ајтема)

	
	
	
	Когнитивни
	Оригинално конструисан упитник (10 ајтема)

	PLAQ
	8-12
	/
	Физичке компетенције
	Оригинално конструисан упитник (9 ајтема)

	
	
	
	Афективни
	Оригинално конструисан упитник (13 ајтема)

	
	
	
	Знање и разумевање
	Оригинално конструисан упитник (11 ајтема)

	
	
	
	Навике у физичкој активности
	Оригинално конструисан упитник (11 ајтема)

	FMS assessment tool- 60 minutesKids Club
	0-11
	/
	Фундаменталне моторне вештине
	Процена нивоа усвојености моторичких вештина на четверостепеној скали


Legend: CAPL - Canadian Assessment of Physical Literacy; PLAY - Physical Literacy Assessment for Youth; CAEPL - Chinese Assessment and Evaluation of Physical Literacy; PPLI - Perceived physical literacy instrument; PPLA - Portuguese Physical Literacy Assessment; PLAQ -  Physical Literacy Self-Assessment Questionnairе
процењују, метода које користе, као и времена потребног за спровођење процене. Већина њих користи прагматични приступ како би се проценио ниво ФП. У овој групи свакако су најпознатији инструменти који се примењују у Канади. Canadian Assessment of Physical Literacy (CAPL) је инструмент конструисан од стране канадске организације “Healthy Active Living and Obesity Research Institute”, са циљем процене ФП деце узраста од 8 до 12 година, како у образовном систему тако и у спортским организацијама. Затим Physical Literacy Assessment for Youth (PLAY) који је контруисао Kriellaars (CS4L, 2013) за организацију “Sport for Life Society” која делује у оквиру националних спортских организација и истиче важност укључивања компоненти ФП у дугорочни развој спортиста (Green et al., 2018). Организација “Physical and Health Education Canada” (PHE Canada) је национална професионална организација која окупља наставнике физичког и здравственог васпитања, школске администраторе и универзитетске професоре који су укључени у обуку наставника. Развила је инструмент Passport for Life дизајниран да побољша учење код ученика, помогне у постављању циљева и стандарда који промовишу учење и позитивне ставове, те је усклађен са заједничким образовним циљем, а то је холистички развој ученика (Green et al., 2018). 
У последње време пажњу су привукли и Portuguese Physical Literacy Assessment (PPLA; Mota et al., 2021) који је заснован на португалском наставном плану и програму и аустралијском оквиру ФП (енг. Australian Physical Literacy Framework), те Chinese Assessment and evaluation of physical literacy (CAEPL) који су конструисали истраживачи са “Шангајског универзитета за спорт” (Chen et al., 2020). Већина ових инструмената користи одређене тестове или протоколе како би проценили сваки домен појединачно, након чега се сабирањем појединачних скорова добија укупан скор, односно ниво ФП појединца.
Проблеми који се истичу у вези ових инструмената су време које је потребно да се прикупе резултати. Затим, неки од њих подразумевају скупу опрему попут акцелерометара или педометара. Што се тиче метријских карактеристика инструмената, Robinson & Randall (2017) су, поредећи канадске инструменте, дошли до закључка да је Canadian Assessment of Physical Literacy најпоузданији и највалиднији, док је Passport for Life најлошији по овом питању, али када се посматра употребљивост, односно примењивост инструмента у пракси, аутори сматрају да је Passport for Life најупотребљивији. Поред тога Passport for Life је најбоље оцењен и у погледу степена до којег су инструменти усклађени са концептом Whitehead.
Један број инструмената холистички приступа процени ФП. Најчешће се ради о упитницима којима се процењују све компоненте путем самопроцене. Sum и сарадници (2018) су креирали један такав инструмент у Кини, Perceived Physical Literacy Instrument (PPLI). Тренутно постоје верзије PPLI инструмента за адолесценте, студентску популацију, наставнике физичког вапитања као и за особе старије животне доби, док се верзија за адолесценте може користити у школама. Physical literacy self-assessment questionnaire (PLAQ) је још један инструмент конструисан у Кини (YongKang & QianQian, 2022). PLAQ је валидан и поуздан упитник за самопроцену ФП намењен деци од 8 до 12 година.
Проблем индиректног мерења произилази из чињенице да самопроцена најчешће није валидан показатељ стварног нивоа постигнућа јер зависи од више личних фактора (способности за процену властитих компетенција, тенденције ка давању социјално пожељних одговора, пола итд.), нарочито када се ради о млађим испитаницима. Предност ове групе инструмената је свакако време потребно да се прикупе информације, које су креће у распону од 10 до 15 минута.
Присутни су у литератури и инструменти који се у свом називу или циљу вежу за ФП. Међутим, процењују само један домен ФП, најчеће физички. Један од таквих инструмената је FMS assessment tool, инструмент за процену фундаменталних моторичких вештина, а представљен је од организације “60 minutes Kids Club” (60MKC) са седиштем у Канади (Thermou & Riga, 2020). С обзиром да је сваки домен подједнако важан, а без развоја свих домена мало је вероватно да ће се постићи физичка писменост, ови интрументи не осликавају суштину ФП.

ЗАКЉУЧАК

Овај рад је индентификовао тренутна истраживања о дефиницијама, компонентама и проценама ФП фокусирана на децу и адолесценте. Наставници играју кључну, темељну улогу у помагању деци да развију вештине, самопоуздање и мотивацију потребне да преузму одговорност за бављење физичким активностима током живота. Појашњавање концепата ФП и пружање јасних смерница и информација наставницима, омогућиће њихово квалитетније деловање. У том смеру, један од циљева је био да се представи и објасни дефиниција ФП. Истакнуто је да је ФП комплексан, вишедимензионалан концепт који се дефинише, тумачи и операционализује на много начина широм света и у различитим областима (нпр. образовање, спорт и јавно здравство). Адекватна дефиниција би морала идентификовати основни дугорочни циљ ФП, а то је бављење физичком активношћу током читавог живота. Поред тога, представљени су различити модели ФП који јасно упућују које су компоненте важне да би појединац био физички писмен. На трећем месту, анализирани су постојећи инструменти за процену ФП, који су примењиви у оквиру наставе физичког васпитања. 

ЛИТЕРАТУРА

Allan, V., Turnnidge, J., & Côté, J. (2017). Evaluating Approaches to Physical Literacy Through the Lens of Positive Youth Development. Quest, 69(4): 515–530. doi: 10.1080/00336297.2017.1320294.
Almond, L. (2013). What is the Value of Physical Literacy and why is Physical Literacy valuable? ICSSPE Bull J Sport Sci Phys Educ, 65(2), 14-22.
Balyi, I., Way, R., & Higgs, C. (2013) Long-term athlete development. Human Kinetics.
Belanger, K., Barnes, J. D., Longmuir, P. E., Anderson, K. D., Bruner, B., Copeland, J. L., Gregg, M. J., Hall, N., Kolen, A. M., Lane, K. N., Law, B., MacDonald, D. J., Martin, L. J., Saunders, T. J., Sheehan, D., Stone, M., Woodruff, S. J., & Tremblay, M. S. (2018). The relationship between physical literacy scores and adherence to Canadian  physical activity and sedentary behaviour guidelines. BMC Public Health, 18(Suppl 2), 1042. https://doi.org/10.1186/s12889-018-5897-4
Cairney, J., Dudley, D., Kwan, M., Bulten, R., & Kriellaars, D. (2019). Physical literacy, physical activity and health: Toward an evidence-informed conceptual model. Sports Medicine, 49(3), 371–383.https://doi.org/10.1007/s40279-019-01063-3.
Chen, S.T., Tang, Y., Chen, P.J., & Liu, Y. (2020). The Development of Chinese Assessment and Evaluation of Physical Literacy (CAEPL): A Study Using Delphi Method. Int J Environ Res Public Health, 17(8), 2720. doi: 10.3390/ijerph17082720. 
Chrisomalis S. (2009). The origins and coevolution of literacy and numeracy. In: Olsen, D., & Torrance, N. (Ed): The Cambridge handbook of literacy (59-74). Cambridge, UK: Cambridge University Press. 
Comeau, M.E., Bouchard, D.R., Levesque, C., Jonhson, M.J., Rioux, B.V., Mayo, A., & Sénéchal, M. (2017). Association between functional movements skills and health indicators in children aged between 9 and 12 years old. Int J Environ Res Public Health, 14(9), 1010. doi: 10.3390/ijerph14091010.
Corbin, C. B. (2016). Implications of physical literacy for research and practice: A commentary. Research quarterly for exercise and sport, 87(1), 14-27. doi: 10.1080/02701367.2016.1124722.
CS4L (Canadian Sport for Life). (2013). Physical literacy assessment for youth. Victoria, BC: Canadian Sport Institute.
Delaney, B. J., Donnelly, P., News, J., & Haughey, T. J. (2008). Improving physical literacy. Sport Northern Ireland.
Edwards, L. C., Bryant, A. S., Keegan, R. J., Morgan, K., & Jones, A. M. (2017). Definitions, foundations and associations of physical literacy: a systematic review. Sports medicine, 47(1), 113-126. doi: 10.1007/s40279-016-0560-7.
Edwards, L. C., Bryant, A. S., Keegan, R. J., Morgan, K., Cooper, S. M., & Jones, A. M. (2018). ‘Measuring’physical literacy and related constructs: A systematic review of empirical findings. Sports Medicine, 48(3), 659-682. doi: 10.1007/s40279-017-0817-9.
Farren, G.L., Yeatts, P.E,, & Price, B. (2021). Measuring physical literacy and its association with interscholastic sports intention in sixth-grade physical education students. Journal of Physical Education and Sport, 21(6), 3344 – 3355. doi: 10.7752/jpes.2021.0645
Fortnum, K., Furzer, B., Reid, S., Jackson, B., & Elliott, C. (2018). The physical literacy of children with behavioural and emotional mental health disorders: A scoping review. Mental Health and Physical Activity, 15, 95-131. https://doi.org/10.1016/j.mhpa.2018.10.001 
Green, N. R., Roberts, W. M., Sheehan, D., & Keegan, R. J. (2018). Charting physical literacy journeys within physical education settings. Journal of Teaching in Physical Education, 37(3), 272–279. https://doi.org/10.1123/jtpe.2018-0129
Higgs, C., Balyi, I., Way, R., Cardinal, C., Norris, S., & Bluechardt, M. (2008). Developing physical literacy: A guide for parents of children ages 0 to 12. Vancouver, BC: Canadian Sports Centers.
Jurbala, P. (2015). What Is Physical Literacy, Really? Quest, 67(4), 367-383, doi: 10.1080/00336297.2015.1084341
Leidl, R. (2013). A holistic approach to supporting physical literacy. Physical & Health Education Journal, 79 (2), 19.
Liu, Y., & Chen, S. (2021). Physical literacy in children and adolescents: Definitions, assessments, and interventions. European Physical Education Review, 27(1), 96–112. https://doi.org/10.1177/1356336X20925502
Longmuir, P. E., & Tremblay, M. S. (2016). Top 10 research questions related to physical literacy. Research Quarterly for Exercise and Sport, 87(1), 28-35. doi: 10.1080/02701367.2016.1124671.
Lundvall, S. (2015). Physical literacy in the field of physical education–A challenge and a possibility. Journal of Sport and Health Science 4(2), 113–118. https://doi.org/10.1016/j.jshs.2015.02.001 
Macdonald, D., & Enright, E. (2013). Physical literacy and the Australian health and physical education curriculum. ICSSPE Bull J Sport Sci Phys Educ, 65, 351-59.
Mandigo, J., Francis, N., Lodewyk, K., & Lopez, R. (2009). Physical literacy for educators. Physical and Health Education Journal, 75(3), 27-30.
Mota, J., Martins, J., & Onofre, M. (2021). Portuguese Physical Literacy Assessment Questionnaire (PPLA-Q) for adolescents (15-18 years) from grades 10-12: development, content validation and pilot testing. BMC Public Health. 21(1), 2183. doi: 10.1186/s12889-021-12230-5.
Robinson, D. B., & Randall, L. (2017). Marking physical literacy or missing the mark on physical literacy? A conceptual critique of Canada’s physical literacy assessment instruments. Measurement in Physical Education Exercise Science, 21(1), 40–55. https://doi.org/10.1080/1091367X.2016.1249793
Robinson, D., Randall, L., & Barrett, J. (2018). Physical Literacy (Mis)understandings: What do Leading Physical Education Teachers Know About Physical Literacy? Journal of Teaching in Physical Education. 37, 1-11. doi: 10.1123/jtpe.2018-0135
SHAPE America. (2013). National Standards for K-12 Physical Education. Reston, VA: Author.
Shearer, C., Goss, H., Edwards, L., et al. (2018). How Is Physical Literacy Defined? A Contemporary Update. Journal of Teaching in Physical Education, 37, 1-9. doi: 10.1123/jtpe.2018-0136
Silverman, S., & Mercier, K. (2015). Teaching for physical literacy: Implications to instructional design and PETE. Journal of Sport and Health Science, 4(2), 150-155. https://doi.org/10.1016/j.jshs.2015.03.003. 
Spengler, J. O. (2015). Physical Literacy: A Global Environmental Scan. Aspen Institute.
Sport Australia (2019). The Australian Physical Literacy Framework version 2. Retrieved January 19, 2023, https://www.sportaus.gov.au/__data/assets/pdf_fle/0019/710173/35455_Physical-Literacy-Framework_access.pdf
Stoddart, A., & Humbert, L. (2017). Physical literacy is...? What teachers really know.. PHEnex Journal, 8(3), 1-18.
Stoddart, A. L., & Humbert, M. L. (2021). Teachers’ perceptions of physical literacy. The Curriculum Journal, 32(4), 741-757.
Sum, R.K., Ha, A.S., Cheng, C.F., Wallhead, T., Kuo, C.C., Wang, F.J., & Choi, S.M. (2018). Perceived physical literacy instrument for adolescents: A further validation of PPLI. Journal of Exercise Science & Fitness, 16(1), 26-31. https://doi.org/10.1016/j.jesf.2018.03.002
Thermou, Alta & Riga, Vassiliki. (2020). Research review for the presence of physical literacy in the world. European Journal of Physical Education and Sport Science, 6(3), 92-113. doi: 10.5281/zenodo.3748022.
Tremblay, M., & Lloyd, M. (2010). Physical literacy measurement: The missing piece. Physical and health education journal, 76(1), 26-30.
Tremblay, M.S., Costas-Bradstreet, C., Barnes, J.D. et al. (2018). Canada’s Physical Literacy Consensus Statement: process and outcome. BMC Public Health 18 (Suppl 2), 1034. https://doi.org/10.1186/s12889-018-5903-x
Vučinić, D., & Antonijević, R. (2020). Teachers’ roles in meeting quality-expectations in the educational process. Teme: Journal of Social Sciences, 44(3), 723-744. https://doi.org/10.22190/TEME181214054V 
Whitehead, M. (Ed.). (2010). Physical literacy: Throughout the lifecourse. Routledge.
Whitehead, M. (2013b). Definition of physical literacy and clarification of related issues. ICSSPE Bull J Sport Sci Phys Educ. 65(2), 28–33. 
YongKang, W., & QianQian, F. (2022). The Chinese assessment of physical literacy: Based on grounded theory paradigm for children in grades 3–6. PLOS ONE, 17(9), e0262976. https://doi.org/10.1371/journal.pone.026297
